**รายงานการประชุมคณะกรรมการประจำคณะวิศวกรรมศาสตร์**

**ครั้งที่ 4-13/2562**

**วันพฤหัสบดีที่** 1 สิงหาคม 2562

**ณ ห้องประชุม 1 ชั้น 8 ตึกเพียรวิจิตร คณะวิศวกรรมศาสตร์**

**--------------------------------------**

**ผู้มาประชุม**

1. รศ.รัชพล สันติวรากร คณบดี ประธาน
2. ผศ.พนมชัย วีระยุทธศิลป์ รองคณบดีฝ่ายบริหาร
3. ผศ.คมกฤช ปิติฤกษ์ รองคณบดีฝ่ายแผนยุทธศาสตร์และพัฒนาองค์กร
4. รศ.ณัฐพงษ์ อารีมิตร รองคณบดีฝ่ายวิชาการ
5. รศ.สมชาย ชวนอุดม หัวหน้าสาขาวิชาวิศวกรรมเกษตร
6. รศ.วินัย ศรีอำพร กรรมการผู้ทรงคุณวุฒิ
7. รศ.ธนากร วงศ์วัฒนาเสถียร กรรมการผู้ทรงคุณวุฒิ
8. นายทองปาน สุนทรารักษ์ ผู้อำนวยการกองบริหารงานคณะวิศวกรรมศาสตร์ กรรมการและเลขานุการ

**ผู้เข้าร่วมประชุม**

1. ผศ.รัตมณี นันทสาร ผู้ช่วยคณบดีฝ่ายบริหาร
2. ผศ.ดวงกนก ธนังธีรพงษ์ ผู้ช่วยคณบดีฝ่ายวิชาการ
3. รศ.เฉลิมชัย พาวัฒนา หัวหน้าสาขาวิชาวิศวกรรมโยธา
4. อ.สมศักดิ์ หอมดี รักษาการแทนหัวหน้าสาขาวิชาวิศวกรรมอุตสาหการ
5. ผศ.จุฬาภรณ์ เบญจปิยะพร แทนหัวหน้าสาขาวิชาวิศวกรรมเครื่องกล
6. ผศ.ธัญลักษณ์ ราษฎร์ภักดี หัวหน้าสาขาวิชาวิศวกรรมสิ่งแวดล้อม
7. รศ.สุธาสินี เนรมิตตกพงศ์ หัวหน้าสาขาวิชาวิศวกรรมเคมี
8. นายภาณุพงศ์ ต.ประเสริฐ ผู้ช่วยเลขานุการ
9. นางสาวมาริษา นันสมบัติ ผู้ช่วยเลขานุการ

**ผู้ไม่มาประชุมเนื่องจากติดภารกิจอื่น**

1. รศ.จีรนุช เสงี่ยมศักดิ์ รองคณบดีฝ่ายวิจัยและวิเทศสัมพันธ์
2. รศ.พิเชษฐ เชี่ยวธนะกุล หัวหน้าสาขาวิชาวิศวกรรมคอมพิวเตอร์

**เริ่มประชุมเวลา 13.30 น.**

เมื่อครบองค์ประชุมแล้ว ประธานได้กล่าวเปิดการประชุมและดำเนินการประชุมตามระเบียบวาระ ดังนี้

**ระเบียบวาระที่ 1 เรื่องแจ้งเพื่อทราบ**

* 1. **แนวปฏิบัติเกี่ยวกับองค์ประกอบของคณะกรรมการประจำส่วนงาน ในกรณีมีการเปลี่ยนแปลงจำนวนรองหัวหน้าส่วนงาน**

รองคณบดีฝ่ายบริหารได้แจ้งที่ประชุมว่า ตามที่สภามหาวิทยาลัยขอนแก่น ได้มีการกำหนดจำนวนรองหัวหน้าส่วนงานที่พึงมีใหม่ ตามประกาศมหาวิทยาลัยขอนแก่น ฉบับที่ 444/2562 ลงวันที่ 6 กุมภาพันธ์ 2562 เรื่อง การกำหนดกลุ่มของคณะ วิทยาลัย สถาบัน สำนัก สำนักงานสภามหาวิทยาลัย สำนักงานวิทยาเขต หรือส่วนงานที่เรียกชื่ออย่างอื่นที่มีฐานะเทียบเท่า และหน่วยงานบริหารจัดการกลาง สังกัดสำนักงานอธิการบดีเพื่อประกอบการกำหนดค่าตอบแทนตำแหน่งบริหาร พ.ศ. 2562 จึงอาจมีบางคณะ วิทยาลัยที่มีรองหัวหน้าส่วนงานลดลง ทำให้เกิดปัญหาในการนับจำนวนของกรรมการตามองค์ประกอบของกรรมการประจำส่วนงานของคณะ วิทยาลัยนั้นๆ กองทรัพยากรบุคคลจึงแจ้งแนวปฏิบัติเกี่ยวกับองค์ประกอบของคณะกรรมการประจำส่วนงาน ในกรณีมีการเปลี่ยนแปลงจำนวนรองหัวหน้าส่วนงานเพื่อให้ส่วนงานถือเป็นแนวปฏิบัติต่อไป จึงแจ้งที่ประชุมเพื่อรับทราบ ดังรายละเอียดตามเอกสารประกอบวาระการประชุม

**ที่ประชุมรับทราบ**

* 1. **สรุปการขอรับรองปริญญาจากสภาวิศวกร หลักสูตรปรับปรุง พ.ศ. 2560 และหลักสูตรใหม่ พ.ศ. 2560**

รองคณบดีฝ่ายวิชาการได้แจ้งต่อที่ประชุมว่า ตามที่คณะฯ ได้ขอรับรองปริญญาวิศวกรรมศาสตรบัณฑิต (หลักสูตรปรับปรุง พ.ศ. 2560 และหลักสูตรใหม่ พ.ศ. 2560) จากสภาวิศวกร รวมจำนวน 10 หลักสูตร นั้น สภาวิศวกรได้รับรองปริญญาเรียบร้อยแล้ว จำนวน 9 หลักสูตร คงเหลืออีก 1 หลักสูตร ที่สภาวิศวกรยังไม่ได้รับรองปริญญา คือ หลักสูตรวิศวกรรมศาสตรบัณฑิต สาขาวิชาวิศวกรรมไฟฟ้า (หลักสูตรปรับปรุง พ.ศ. 2560) อยู่ระหว่างการนำเสนอคณะกรรมการกลั่นกรอง มหาวิทยาลัยขอนแก่น จึงแจ้ง ที่ประชุมเพื่อรับทราบ ดังรายละเอียดตามเอกสารประกอบวาระการประชุม

**ที่ประชุมรับทราบ**

**1.3 ใบรับรองมาตรฐานคุณภาพการศึกษาวิศวกรรมศาสตร์**

รองคณบดีฝ่ายวิชาการได้แจ้งที่ประชุมว่า ตามที่หลักสูตรวิศวกรรมศาสตรบัณฑิต สาขาวิชาวิศวกรรมอุตสาหการ ของคณะฯ ได้รับการรับรองชั่วคราว (P) มีระยะเวลาการรับรองมาตรฐานคุณภาพการศึกษาวิศวกรรมศาสตร์ 3 ปี ระหว่างปีการศึกษา 2560 -2562 จากหน่วยงานรับรองมาตรฐานคุณภาพการศึกษาวิศวกรรมศาสตร์ (Thailand Accreditation Board for Engineering Education: TABEE) บัดนี้ หน่วยงานดังกล่าวได้ดำเนินการออกใบรับรองมาตรฐานคุณภาพการศึกษาให้กับหลักสูตรวิศวกรรมศาสตรบัณฑิต สาขาวิชาวิศวกรรมอุตสาหการ เรียบร้อยแล้ว จึงแจ้งที่ประชุมเพื่อรับทราบ ดังรายละเอียดตามเอกสารประกอบวาระการประชุม

**ที่ประชุมรับทราบ**

**1.4 สรุปการขอทุนอุดหนุนการค้นคว้าและวิจัยในการทำวิทยานิพนธ์ ดุษฎีนิพนธ์หรือการศึกษาอิสระ สำหรับนักศึกษาระดับบัณฑิตศึกษา รหัสประจำตัวนักศึกษา 61**

รองคณบดีฝ่ายวิชาการได้แจ้งที่ประชุมแทนรองคณบดีฝ่ายวิจัยและวิเทศสัมพันธ์ว่า ด้วยหน่วยบัณฑิตศึกษาได้สรุปการขอทุนอุดหนุนการค้นคว้าและวิจัยในการทำวิทยานิพนธ์ ดุษฎีนิพนธ์หรือการศึกษาอิสระสำหรับนักศึกษาระดับบัณฑิตศึกษา รหัสประจำตัวนักศึกษา 61 จำแนกตามหลักสูตร (ระดับปริญญาโท วงเงิน 30,000 บาท/ทุน และระดับปริญญาเอก วงเงิน 60,000 บาท/ทุน) จำนวนที่ได้รับอนุมัติเค้าโครง จำนวนที่ยังไม่ยื่นเอกสารขอรับทุน และจำนวนที่ทำสัญญารับทุนเรียบร้อยแล้ว ในแต่ละหลักสูตร ทั้งนี้ ขอให้ผู้เกี่ยวข้องประชาสัมพันธ์ไปยังหลักสูตรที่มีนักศึกษาไม่ยื่นเอกสารขอรับทุน เพื่อเร่งดำเนินการต่อไปด้วย จึงแจ้งที่ประชุมเพื่อรับทราบ ดังรายละเอียดตามเอกสารประกอบวาระการประชุม

**ที่ประชุมรับทราบ**

**1.5 การแต่งตั้งผู้รักษาการแทนอธิการบดีมหาวิทยาลัยขอนแก่น**

ประธานได้แจ้งที่ประชุมว่า ตามคำสั่งมหาวิทยาลัยขอนแก่น ที่ 154/2562 ลงวันที่ 9 มกราคม 2562 เรื่อง แต่งตั้งผู้รักษาการแทนอธิการบดีมหาวิทยาลัยขอนแก่น สภามหาวิทยาลัยขอนแก่นได้แต่งตั้งให้ รองศาสตราจารย์ชาญชัย พานทองวิริยะกุล พนักงานมหาวิทยาลัย ตำแหน่งรองศาสตราจารย์ ผู้ดำรงตำแหน่งคณบดีคณะแพทยศาสตร์ เป็นผู้รักษาการแทนอธิการบดีมหาวิทยาลัยขอนแก่น อีกตำแหน่งหนึ่งตั้งแต่วันที่ 6 กุมภาพันธ์ 2562 เป็นต้นไป จนกว่าจะได้มีพระบรมราชโองการโปรดเกล้าฯ แต่งตั้งอธิการบดีมหาวิทยาลัยขอนแก่นต่อไป ทั้งนี้ ข้อ 9 แห่งข้อบังคับมหาวิทยาลัยขอนแก่น ว่าด้วยการรักษาการแทน และการปฏิบัติการแทน พ.ศ. 2558 ได้กำหนดไว้ว่า ผู้ดำรงตำแหน่งอธิการบดี รองอธิการบดี และหัวหน้าส่วนงาน อยู่ตำแหน่งหนึ่งแล้ว ให้รักษาการแทนตำแหน่งอื่นๆ ได้อีกเพียงหนึ่งตำแหน่ง แต่ต้องไม่เกินหนึ่งร้อยแปดสิบวัน ขณะนี้ใกล้ครบกำหนด 180 วันแล้ว เพื่อให้การบริหารงานภายในมหาวิทยาลัยขอนแก่น ในช่วงระหว่างการเสนอโปรดเกล้าฯ สามารถดำเนินต่อไปได้ด้วยความเรียบร้อย มีประสิทธิภาพและบังเกิดผลดีต่อมหาวิทยาลัยขอนแก่น สภามหาวิทยาลัยขอนแก่นจึงได้แต่งตั้ง ผู้ช่วยศาสตราจารย์ธรา ธรรมโรจน์ พนักงานมหาวิทยาลัย ตำแหน่งผู้ช่วยศาสตราจารย์ สังกัดคณะแพทยศาสตร์ เป็นผู้รักษาการแทนอธิการบดีมหาวิทยาลัยขอนแก่นแทน จึงแจ้งที่ประชุมเพื่อรับทราบ

**ที่ประชุมรับทราบ**

**1.6 (ร่าง) ประกาศมหาวิทยาลัยขอนแก่น เรื่อง หลักเกณฑ์การให้รางวัลการตีพิมพ์เผยแพร่ผลงานวิจัย นักศึกษาระดับบัณฑิตศึกษา คณะวิศวกรรมศาสตร์**

รองคณบดีฝ่ายวิชาการได้แจ้งที่ประชุมว่า ตามที่คณะกรรมการประจำคณะฯ ในคราวประชุมครั้งที่ 2-11/2562 เมื่อวันพฤหัสบดีที่ 4 กรกฎาคม 2562 มีมติเห็นชอบ (ร่าง) ประกาศมหาวิทยาลัยขอนแก่น เรื่อง หลักเกณฑ์การให้รางวัลการตีพิมพ์เผยแพร่ผลงานวิจัยนักศึกษาระดับบัณฑิตศึกษา คณะวิศวกรรมศาสตร์ โดยใช้เงินรายได้คณะวิศวกรรมศาสตร์ นั้น ฝ่ายวิชาการจึงดำเนินการเสนอขอความเห็นชอบต่อคณะกรรมการบริหารการคลังและพัสดุ มหาวิทยาลัยขอนแก่น ซึ่งกองคลังมีข้อเสนอแนะให้แก้ไข (ร่าง) ประกาศดังกล่าว โดยให้แก้ไขชื่อเรื่องจาก เรื่อง หลักเกณฑ์การให้รางวัลการตีพิมพ์เผยแพร่ผลงานวิจัยนักศึกษาระดับบัณฑิตศึกษา คณะวิศวกรรมศาสตร์ โดยใช้เงินรายได้คณะวิศวกรรมศาสตร์ แก้ไขเป็น เรื่อง หลักเกณฑ์การให้รางวัลการตีพิมพ์เผยแพร่ผลงานวิจัยนักศึกษาระดับบัณฑิตศึกษา คณะวิศวกรรมศาสตร์ และให้เพิ่ม ข้อ 8 แหล่งเงินงบประมาณ เบิกจ่ายจากงบประมาณเงินรายได้ประจำปี คณะวิศวกรรมศาสตร์ และฝ่ายวิชาการได้ดำเนินการแก้ไขตามข้อเสนอแนะดังกล่าวเรียบร้อยแล้ว จึงแจ้งที่ประชุมเพื่อรับทราบ ดังรายละเอียดตามเอกสารประกอบวาระการประชุม

**ที่ประชุมรับทราบ**

**ระเบียบวาระที่ 2 รับรองรายงานการประชุมคณะกรรมการประจำคณะฯ ครั้งที่ 3-12/2562 เมื่อวันพฤหัสบดีที่ 18 กรกฎาคม 2562**

ที่ประชุมมีมติรับรองรายงานการประชุมคณะกรรมการประจำคณะฯ ครั้งที่ 3-12/2562 โดยมีการแก้ไข ดังนี้

* หน้าที่ 9 บรรทัดที่ 18 ให้เพิ่มเติมมติวาระที่ 5.8 จาก “...ฝ่ายวิชาการดำเนินการต่อไป...” เป็น “...ฝ่ายวิชาการดำเนินการต่อไป และหากมีนักศึกษาในจำนวน 54 คน ยื่นคำร้องต่อคณบดีเพิ่มเติม ให้ฝ่ายวิชาการเสนอให้หลักสูตรที่นักศึกษาประสงค์จะย้าย พิจารณาเพิ่มเติมต่อไป...”
* หน้าที่ 12 บรรทัดที่ 16 จาก “...จึงแจ้งที่ประชุมเพื่อรับทราบ...” เพิ่มเติมเป็น “...
ณ สมาคมศิษย์เก่าวิศวกรรมศาสตร์ มหาวิทยาลัยขอนแก่น เมืองทองธานี จึงแจ้งที่ประชุมเพื่อรับทราบ...”

**ระเบียบวาระที่ 3 เรื่องสืบเนื่องจากการประชุมครั้งก่อน**

**3.1 สรุปวาระสืบเนื่อง**

ประธานได้แจ้งที่ประชุมถึงสรุปวาระสืบเนื่องจากคราวประชุมครั้งที่ 3-12/2562 เมื่อวันพฤหัสบดีที่ 18 กรกฎาคม 2562 จำนวน 1 เรื่อง คือ วิธีการรับนักศึกษาเข้าศึกษาต่อในระดับปริญญาตรี ซึ่งกำลังอยู่ในระหว่างดำเนินการ จึงแจ้งที่ประชุมเพื่อรับทราบ ดังรายละเอียดตามเอกสารประกอบวาระการประชุม

**ที่ประชุมรับทราบ**

**3.2 เรื่องสืบเนื่องวาระที่ 5.2 การเสนอชื่อผู้สมควรได้รับปริญญากิตติมศักดิ์และรางวัลพระธาตุพนมทองคำ ประจำปี พ.ศ. 2562 ในคราวประชุมครั้งที่ 1-10/2562 เมื่อวันพฤหัสบดีที่ 27 มิถุนายน 2562**

ประธานได้เสนอต่อที่ประชุมว่า สืบเนื่องวาระที่ 5.2 การเสนอชื่อผู้สมควรได้รับปริญญากิตติมศักดิ์และรางวัลพระธาตุพนมทองคำ ประจำปี พ.ศ. 2562 ในคราวประชุมครั้งที่ 1-10/2562 เมื่อวันพฤหัสบดี ที่ 27 มิถุนายน 2562 ที่ประชุมมีมติให้สาขาวิชาพิจารณาเสนอรายชื่อผู้สมควรได้รับปริญญากิตติมศักดิ์ และรางวัลพระธาตุพนมทองคำ ประจำปี พ.ศ. 2562 และจัดส่งรายชื่อให้ฝ่ายบริหารเพื่อรวบรวมสรุป และนำเสนอต่อที่ประชุมเพื่อพิจารณาต่อไป นั้น บัดนี้ ได้ครบกำหนดการเสนอรายชื่อดังกล่าวข้างต้นเรียบร้อยแล้ว เนื่องจากมหาวิทยาลัยขอนแก่นได้กำหนดให้คณะฯ จัดส่งรายชื่อผู้สมควรได้รับปริญญากิตติมศักดิ์และรางวัลพระธาตุพนมทองคำ ประจำปี พ.ศ. 2562 ภายในวันที่ 9 สิงหาคม 2562 ซึ่งผลปรากฏว่าไม่มีผู้เสนอรายชื่อ จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติให้สอบถามรายชื่อผู้สมควรได้รับปริญญากิตติมศักดิ์และรางวัลพระธาตุพนมทองคำ ประจำปี พ.ศ. 2562 จากสมาคมศิษย์เก่าอีกครั้ง และให้ฝ่ายบริหารพิจารณาดำเนินการต่อไป โดยอาจจะดำเนินการเวียนเพื่อขอความเห็นชอบจากคณะกรรมการประจำคณะฯ หรือไม่ก็ได้ตามเงื่อนเวลา**

**ระเบียบวาระที่ 4 เรื่องค้างพิจารณา - ไม่มี -**

**ระเบียบวาระที่ 5 เรื่องเสนอเพื่อพิจารณา**

**5.1 รายงานผลการคัดเลือกพนักงานมหาวิทยาลัยโดยใช้เงินรายได้เพื่อย้ายเป็นพนักงานเงินงบประมาณแผ่นดิน**

รองคณบดีฝ่ายบริหารได้เสนอต่อที่ประชุมว่า ตามประกาศคณะวิศวกรรมศาสตร์ (ฉบับที่ 22/2562) และ (ฉบับที่ 23/2562) ได้ประกาศรับสมัครและเพิ่มเติมคุณสมบัติของผู้มีสิทธิ์สมัครคัดเลือกพนักงานมหาวิทยาลัย โดยใช้เงินรายได้เพื่อย้ายเป็นพนักงานมหาวิทยาลัยเงินงบประมาณแผ่นดิน สังกัดคณะวิศวกรรมศาสตร์ มหาวิทยาลัยขอนแก่น จำนวน 7 อัตรา เลขประจำตำแหน่ง 5947 - 5951 และ 6177 - 6178 ประกอบกับคำสั่งคณะวิศวกรรมศาสตร์ มหาวิทยาลัยขอนแก่น ที่ 503/2562 ลงวันที่ 28 มิถุนายน 2562 ได้แต่งตั้งคณะกรรมการคัดเลือกพนักงานมหาวิทยาลัยโดยใช้เงินรายได้เพื่อย้ายเป็นพนักงานมหาวิทยาลัยเงินงบประมาณแผ่นดิน สังกัดคณะวิศวกรรมศาสตร์ มหาวิทยาลัยขอนแก่น นั้น บัดนี้ คณะกรรมการฯ ได้ทำการคัดเลือกเมื่อวันที่ 22 กรกฎาคม 2562 เรียบร้อยแล้ว ผลปรากฏว่า มีผู้ผ่านการคัดเลือกฯ จำนวน 7 อัตรา รายละเอียดดังนี้

|  |  |  |  |  |
| --- | --- | --- | --- | --- |
| **ที่** | **ตำแหน่ง** | **จำนวนอัตรา** | **เลขประจำตำแหน่ง** | **รายชื่อผู้ผ่านการคัดเลือก** |
| 1 | เจ้าหน้าที่บริหารงานทั่วไป | 1 | 5947 | นางสาวพัชราภรณ์ เสนาศูนย์ |
| 2 | นักวิเคราะห์นโยบายและแผน | 1 | 5948 | นางเสริมสุข วิสุทธิญาณภิรมย์ |
| 3 | นักวิชาการพัสดุ | 1 | 5949 | นางอนุรักษ์ ใยแก้ว |
| 4 | นักวิชาการศึกษา | 1 | 5950 | นางสาวเต็มศิริ เชื้อเอี่ยมพันธ์ |
| 5 | นักวิชาการศึกษา | 1 | 5951 | นางสาวเสาวนา เสียงสนั่น |
| 6 | นักวิชาการศึกษา | 1 | 6177 | นางปัทมา กาญจนพัฒน์ |
| 7 | นักวิชาการศึกษา | 1 | 6178 | นางสาวจานิพร ทะเสนฮด |
| **รวม** | **7** | **อัตรา** |

จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายบริหารดำเนินการต่อไป**

**5.2 การขอรับทุนโครงการบริการวิชาการแก่สังคม ประจำปีงบประมาณ พ.ศ. 2563**

รองคณบดีฝ่ายวิชาการได้เสนอต่อที่ประชุมแทนรองคณบดีฝ่ายวิจัยและวิเทศสัมพันธ์ว่า ด้วยมีอาจารย์ได้ยื่นข้อเสนอโครงการเพื่อขอรับทุนโครงการบริการวิชาการแก่สังคม ประจำปีงบประมาณ พ.ศ. 2563 จากสำนักบริการวิชาการ มหาวิทยาลัยขอนแก่น จำนวน 7 โครงการ รวมเป็นจำนวนเงินทั้งสิ้น 597,500 บาท จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิจัยและวิเทศสัมพันธ์ดำเนินการต่อไป**

**5.3 การขอรับทุนไปเสนอผลงานในการประชุมวิชาการนานาชาติในต่างประเทศ ประจำงวดที่ 6/2562**

รองคณบดีฝ่ายวิชาการได้เสนอต่อที่ประชุมแทนรองคณบดีฝ่ายวิจัยและวิเทศสัมพันธ์ว่า ด้วยผู้ช่วยศาสตราจารย์ณัญธิวัฒน์ พลดี มีความประสงค์ขอรับทุนเพื่อเข้าร่วมการเสนอผลงานวิจัยฯ ในการประชุมวิชาการนานาชาติในต่างประเทศ ประจำงวดที่ 6/2562 จากมหาวิทยาลัยขอนแก่น ในการประชุม The 22nd International Conference on Advances in Materials and Processing Technology (AMPT 2019) ในระหว่างวันที่ 20 - 24 ตุลาคม 2562 ณ เมือง Taipei สาธารณรัฐจีน (ไต้หวัน) จำนวน 42,000 บาท จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิจัยและวิเทศสัมพันธ์ดำเนินการต่อไป**

**5.4 นักศึกษาสำเร็จการศึกษา ระดับบัณฑิตศึกษา**

รองคณบดีฝ่ายวิชาการได้เสนอต่อที่ประชุมว่า ด้วยมีนักศึกษาระดับบัณฑิตศึกษาเรียนครบหลักสูตรประจำภาคการศึกษาปลาย ปีการศึกษา 2561 จำนวน 2 คน โดยผ่านการตรวจสอบความถูกต้องจากสาขาวิชาและได้รับความเห็นชอบจากคณะกรรมการบัณฑิตศึกษา คณะวิศวกรรมศาสตร์ ในคราวประชุมครั้งที่ 2-7/2562 เมื่อวันที่ 25 กรกฎาคม 2562 เรียบร้อยแล้ว ดังนี้

**หลักสูตรวิศวกรรมศาตรมหาบัณฑิต (วศ.ม.)**

* สาขาวิชาวิศวกรรมไฟฟ้า แผน ก แบบ ก 2 จำนวน 1 คน
* สาขาวิชาวิศวกรรมเคมี แผน ก แบบ ก 2 จำนวน 1 คน

จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิชาการดำเนินการต่อไป**

**5.5 การรับบุคคลเข้าศึกษาต่อในระดับบัณฑิตศึกษาตลอดปี**

รองคณบดีฝ่ายวิชาการได้เสนอต่อที่ประชุมว่า ด้วยมีผู้สมัครขอเข้าศึกษาต่อในระดับบัณฑิตศึกษาตลอดปี คณะวิศวกรรมศาสตร์ ภาคการศึกษาต้น ปีการศึกษา 2562 จำนวน 4 คน ซึ่งได้ผ่านความเห็นชอบจากคณะกรรมการบริหารหลักสูตรนั้น ๆ และคณะกรรมการบัณฑิตศึกษา คณะวิศวกรรมศาสตร์ ในคราวประชุมครั้งที่ 2-7/2562 เมื่อวันที่ 25 กรกฎาคม 2562 เรียบร้อยแล้ว ดังนี้

1. นายธนัทสันต์ ขันทา และนายณัฐวัฒน์ มิตรสูงเนิน หลักสูตรวิศวกรรมศาสตรมหาบัณฑิต สาขาวิชาวิศวกรรมไฟฟ้า แผน ก แบบ ก 2 ภาคปกติ โดยมี อาจารย์ภูริพงศ์ สุทธิโสภาพันธ์ รับเป็นอาจารย์ที่ปรึกษา
2. นายวุฒิกร จิตจักร หลักสูตรวิศวกรรมศาสตรมหาบัณฑิต สาขาวิชาวิศวกรรมเครื่องกล แผน ก แบบ ก 2 ภาคปกติ โดยมี รองศาสตราจารย์รัชพล สันติวรากร รับเป็นอาจารย์ที่ปรึกษา
3. นายอรรถพล สุริยันต์ หลักสูตรวิศวกรรมศาสตรมหาบัณฑิต สาขาวิชาวิศวกรรมการจัดการอุตสาหกรรมและโลจิสติกส์ แผน ก แบบ ก 2 ภาคปกติ โดยมี ผู้ช่วยศาสตราจารย์รักน้อย อัครรุ่งเรืองกุล รับเป็นอาจารย์ที่ปรึกษา

จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิชาการดำเนินการต่อไป**

**5.6 รับรองผลการศึกษา ระดับบัณฑิตศึกษา**

รองคณบดีฝ่ายวิชาการได้เสนอต่อที่ประชุมว่า ด้วยอาจารย์ประจำวิชาได้ส่งผลการศึกษาระดับบัณฑิตศึกษา (ระดับปริญญาโท) ประจำภาคการศึกษาต้น ปีการศึกษา 2562 จำนวน 2 รายวิชา ซึ่งได้ผ่านความเห็นชอบจากที่ประชุมคณะกรรมการบัณฑิตศึกษา คณะวิศวกรรมศาสตร์ ในคราวประชุมครั้งที่ 2-7/2562 เมื่อวันที่ 25 กรกฎาคม 2562 เรียบร้อยแล้ว ดังนี้

**รายวิชาวิทยานิพนธ์**

- สาขาวิชาวิศวกรรมไฟฟ้า จำนวน 1 รายวิชา

- สาขาวิชาวิศวกรรมเคมี จำนวน 1 รายวิชา

จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิชาการดำเนินการต่อไป**

**5.7 การเปลี่ยนแปลงระดับคะแนน ระดับบัณฑิตศึกษา**

รองคณบดีฝ่ายวิชาการได้เสนอต่อที่ประชุมว่า ด้วยอาจารย์ประจำวิชาได้ขอเปลี่ยนแปลงระดับคะแนน ระดับบัณฑิตศึกษา ประจำภาคการศึกษาปลาย ปีการศึกษา 2561 จำนวน 1 รายวิชา สาขาวิชาวิศวกรรมเครื่องกล ซึ่งได้ผ่านความเห็นชอบจากที่ประชุมคณะกรรมการบัณฑิตศึกษา คณะวิศวกรรมศาสตร์ ในคราวประชุมครั้งที่ 2-7/2562 เมื่อวันที่ 25 กรกฎาคม 2562 เรียบร้อยแล้ว จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิชาการดำเนินการต่อไป**

**5.8 นักศึกษาขอเปลี่ยนสาขาวิชา ระดับบัณฑิตศึกษา**

รองคณบดีฝ่ายวิชาการได้เสนอต่อที่ประชุมว่า ด้วย นายจักรพันธ์ สิงห์อุดม รหัสประจำตัว 625040066-8 นักศึกษาระดับบัณฑิตศึกษา ได้แจ้งความประสงค์ ขอเปลี่ยนสาขาวิชา จากหลักสูตรวิศวกรรมศาสตรมหาบัณฑิต สาขาวิศวกรรมพลังงาน เปลี่ยนเป็น หลักสูตรวิศวกรรมศาสตรมหาบัณฑิต สาขาวิศวกรรมเครื่องกล ซึ่งได้ผ่านความเห็นชอบจากทั้งสองสาขาวิชาเรียบร้อยแล้ว และได้ผ่านความเห็นชอบจากที่ประชุมคณะกรรมการบัณฑิตศึกษาประจำคณะวิศวกรรมศาสตร์ ในคราวประชุมครั้งที่ 2-7/2562 เมื่อวันที่ 25 กรกฎาคม 2562 เรียบร้อยแล้ว จึงเสนอที่ประชุมเพื่อพิจารณา ดังรายละเอียด ตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิชาการดำเนินการต่อไป**

**5.9 ขออนุมัติปรับปรุงหลักสูตร (ประเภทปรับปรุงเล็กน้อย) ระดับบัณฑิตศึกษา**

รองคณบดีฝ่ายวิชาการได้เสนอต่อที่ประชุมว่า ด้วยหลักสูตรระดับบัณฑิตศึกษา จำนวน 2 หลักสูตร คือ หลักสูตรปรัชญาดุษฎีบัณฑิต สาขาวิชาวิศวกรรมสิ่งแวดล้อม (หลักสูตรปรับปรุง พ.ศ. 2560) และหลักสูตรวิศวกรรมศาสตรมหาบัณฑิต สาขาวิชาวิศวกรรมสิ่งแวดล้อม (หลักสูตรปรับปรุง พ.ศ. 2560) มีความประสงค์ขอปรับปรุงหลักสูตร (ประเภทปรับปรุงเล็กน้อย) โดยเปลี่ยนแปลงอาจารย์ผู้รับผิดชอบหลักสูตร เพื่อความเหมาะสมของหลักสูตรและเป็นไปตามประกาศกระทรวงศึกษาธิการ เรื่อง เกณฑ์มาตรฐานหลักสูตรระดับบัณฑิตศึกษา พ.ศ. 2558 ซึ่งได้ผ่านความเห็นชอบจากที่ประชุมคณะกรรมการบัณฑิตศึกษา ในคราวประชุมครั้งที่ 2-7/2562 เมื่อวันที่ 25 กรกฎาคม 2562 เรียบร้อยแล้ว จึงเสนอ ที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิชาการดำเนินการต่อไป**

**5.10 การแต่งตั้งคณะกรรมการบริหารหลักสูตร ระดับบัณฑิตศึกษา**

รองคณบดีฝ่ายวิชาการได้เสนอต่อที่ประชุมว่า ตามประกาศคณะวิศวกรรมศาสตร์ มหาวิทยาลัยขอนแก่น ฉบับที่ 51/2560 ลงวันที่ 20 กรกฎาคม พ.ศ. 2560 เรื่อง องค์ประกอบ และหน้าที่ของคณะกรรมการบริหารหลักสูตรระดับบัณฑิตศึกษา คณะวิศวกรรมศาสตร์ คณะกรรมการบริหารหลักสูตรปรัชญาดุษฎีบัณฑิต และหลักสูตรวิศวกรรมศาสตรมหาบัณฑิต สาขาวิชาวิศวกรรมไฟฟ้า เกษตร อุตสาหการ เครื่องกล สิ่งแวดล้อม เคมี และคอมพิวเตอร์ รวมทั้งสิ้น 14 หลักสูตร ได้ครบวาระการดำรงตำแหน่ง 2 ปี ในวันที่ 30 กรกฎาคม 2562 เพื่อให้การบริหารหลักสูตรฯ เป็นไปด้วยความเรียบร้อยและมีประสิทธิภาพ ฝ่ายวิชาการจึงใคร่ขอเสนอรายชื่อคณาจารย์คณะวิศวกรรมศาสตร์ เพื่อเสนอที่ประชุมพิจารณาแต่งตั้งเป็นคณะกรรมการบริหารหลักสูตร ระดับบัณฑิตศึกษา ซึ่งได้ผ่านความเห็นชอบจากที่ประชุมคณะกรรมการบัณฑิตศึกษาประจำคณะวิศวกรรมศาสตร์ ในคราวประชุมครั้งที่ 2-7/2562 เมื่อวันที่ 25 กรกฎาคม 2562 เรียบร้อยแล้ว ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ โดยมีข้อเสนอแนะให้ตรวจสอบข้อมูลรายชื่อคณะกรรมการบริหารหลักสูตรปรัชญาดุษฎีบัณฑิต และหลักสูตรวิศวกรรมศาสตรมหาบัณฑิต สาขาวิชาวิศวกรรมเกษตร และแก้ไขให้ถูกต้องตามประกาศคณะวิศวกรรมศาสตร์ มหาวิทยาลัยขอนแก่น ฉบับที่ 51/2560 ลงวันที่ 20 กรกฎาคม พ.ศ. 2560 เรื่อง องค์ประกอบ และหน้าที่ของคณะกรรมการบริหารหลักสูตรระดับบัณฑิตศึกษา คณะวิศวกรรมศาสตร์ และให้ฝ่ายวิชาการดำเนินการต่อไป**

**5.11 (ร่าง) ประกาศคณะวิศวกรรมศาสตร์ เรื่อง อัตราค่าตอบแทนสำหรับการบริหารจัดการ หลักสูตรระดับบัณฑิตศึกษา คณะวิศวกรรมศาสตร์**

รองคณบดีฝ่ายวิชาการได้เสนอต่อที่ประชุมว่า เพื่อให้การดำเนินการบริหารจัดการหลักสูตรระดับบัณฑิตศึกษา คณะวิศวกรรมศาสตร์ เป็นไปด้วยความเรียบร้อยและมีประสิทธิภาพ ฝ่ายวิชาการจึงได้จัดทำ (ร่าง) ประกาศคณะวิศวกรรมศาสตร์ เรื่อง อัตราค่าตอบแทนสำหรับการบริหารจัดการหลักสูตรระดับบัณฑิตศึกษา คณะวิศวกรรมศาสตร์ โดยแก้ไขประกาศคณะวิศวกรรมศาสตร์ ฉบับที่ 53/2553 ลงวันที่ 2 สิงหาคม พ.ศ. 2553 เรื่อง อัตราค่าตอบแทนสำหรับการบริหารจัดการหลักสูตรระดับบัณฑิตศึกษา คณะวิศวกรรมศาสตร์ (ฉบับเดิม) ให้สอดคล้องกับประกาศมหาวิทยาลัยขอนแก่น ฉบับที่ 1281/2562 ลงวันที่ 16 พฤษภาคม พ.ศ. 2562 เรื่อง หลักเกณฑ์ค่าใช้จ่ายในการดำเนินการเกี่ยวกับหลักสูตรระดับบัณฑิตศึกษา ที่จัดการศึกษาในระบบปกติ ซึ่งได้ผ่านความเห็นชอบจากที่ประชุมคณะกรรมการบัณฑิตศึกษาประจำคณะวิศวกรรมศาสตร์ ในคราวประชุมครั้งที่ 2-7/2562 เมื่อวันที่ 25 กรกฎาคม 2562 เรียบร้อยแล้ว จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิชาการดดำเนินการต่อไป**

**5.12 นักศึกษาสำเร็จการศึกษา ระดับปริญญาตรี**

รองคณบดีฝ่ายวิชาการได้เสนอต่อที่ประชุมว่า ด้วยมีนักศึกษาของคณะวิศวกรรมศาสตร์ ได้เรียนครบหลักสูตรวิศวกรรมศาสตรบัณฑิต (วศ.บ.) ประจำภาคการศึกษาปลายและภาคการศึกษาพิเศษ ปีการศึกษา 2561 จำนวน 47 คน ซึ่งได้ผ่านการตรวจสอบความถูกต้องจากสาขาวิชาที่สังกัด และผ่านการกลั่นกรองของคณะกรรมการวิชาการ คณะวิศวกรรมศาสตร์ โดยวิธีเวียนครั้งที่ 1/2562 เมื่อวันที่ 26 กรกฎาคม 2562 เรียบร้อยแล้ว ดังนี้

**ภาคการศึกษาปลาย ปีการศึกษา 2561**

* สาขาวิชาวิศวกรรมเคมี จำนวน 1 คน

**ภาคการศึกษาพิเศษ ปีการศึกษา 2561**

* สาขาวิชาวิศวกรรมเกษตร กลุ่มวิชาเครื่องจักรกลเกษตร จำนวน 3 คน
* สาขาวิชาวิศวกรรมคอมพิวเตอร์ จำนวน 9 คน
* สาขาวิชาวิศวกรรมเคมี (ม.6) จำนวน 2 คน
* สาขาวิชาวิศวกรรมเครื่องกล จำนวน 6 คน
* สาขาวิชาวิศวกรรมเครื่องกล (โครงการพิเศษ ม.6) จำนวน 3 คน
* สาขาวิชาวิศวกรรมไฟฟ้า วิชาเอกไฟฟ้ากำลัง (โครงการพิเศษ) จำนวน 8 คน
* สาขาวิชาวิศวกรรมไฟฟ้า วิชาเอกวิศวกรรมไฟฟ้ากำลัง จำนวน 2 คน
* สาขาวิชาวิศวกรรมไฟฟ้า วิชาเอกวิศวกรรมไฟฟ้าสื่อสาร จำนวน 7 คน
* สาขาวิชาวิศวกรรมไฟฟ้า สาขาวิชาเอกไฟฟ้าสื่อสาร จำนวน 1 คน

 (โครงการพิเศษ ม.6)

* สาขาวิชาวิศวกรรมโยธา จำนวน 2 คน
* สาขาวิชาวิศวกรรมโยธา (ม.6) จำนวน 2 คน
* สาขาวิชาวิศวกรรมสิ่งแวดล้อม จำนวน 1 คน

จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิชาการดำเนินการต่อไป**

**5.13 การกำหนดอัตราเหมาจ่ายค่าเช่าที่พัก กรณีเลือกเบิกในลักษณะเหมาจ่าย**

รองคณบดีฝ่ายบริหารได้เสนอต่อที่ประชุมว่า ด้วยกระทรวงการคลังโดยกรมบัญชีกลางได้กำหนดระเบียบกระทรวงการคลังว่าด้วยการเบิกค่าใช้จ่ายในการเดินทางไปราชการ (ฉบับที่ 2) พ.ศ. 2554 เมื่อเปรียบเทียบกับอัตราเหมาจ่ายค่าเช่าที่พัก กรณีเลือกเบิกในลักษณะเหมาจ่าย ของคณะฯ ในปัจจุบัน มีรายละเอียด ดังนี้

|  |  |  |
| --- | --- | --- |
| **ระเบียบกระทรวงการคลังว่าด้วยการเบิกค่าใช้จ่ายในการเดินทางไปราชการ (ฉบับที่ 2) พ.ศ. 2554** | **อัตรา** | **มติกรรมการประจำคณะวิศวกรรมศาสตร์** |
| **อัตรา** | **ประชุมครั้งที่** | **เมื่อวันที่** |
| 1. ระดับ 9 ขึ้นไป | 1,200 | 1,100 | 38-21/2548 | 10 พฤศจิกายน 2548 |
| 2. ระดับ 8 ลงมาหรือเทียบเท่า | 800 | 500 | 41-1/2549 | 12 มกราคม 2549 |

เพื่อให้สอดคล้องกับสภาวะเศรษฐกิจในปัจจุบัน จึงใคร่ขอเสนอที่ประชุมเพื่อพิจารณาทบทวนการกำหนดอัตราเหมาจ่ายค่าเช่าที่พัก กรณีเลือกเบิกในลักษณะเหมาจ่าย สำหรับบุคลากรคณะวิศวกรรมศาสตร์ ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติให้ปรับอัตราเหมาจ่ายค่าเช่าที่พัก กรณีเลือกเบิกในลักษณะเหมาจ่าย ของคณะฯ ให้เท่ากับระเบียบกระทรวงการคลังว่าด้วยการเบิกค่าใช้จ่ายในการเดินทางไปราชการ (ฉบับที่ 2) พ.ศ. 2554 และให้ฝ่ายบริหารดำเนินการต่อไป**

**ระเบียบวาระที่ 6 เรื่องจรรยาบรรณและธรรมาภิบาล** - ไม่มี -

**ระเบียบวาระที่ 7 เรื่องติดตามผลการดำเนินงานตามยุทธศาสตร์และการพัฒนาระบบคุณภาพ**

**7.1 ข้อตกลงการปฏิบัติงานสู่ความเป็นเลิศ Objective & Key Results (OKRs) ประจำปีงบประมาณ พ.ศ. 2562**

รองคณบดีฝ่ายแผนยุทธศาสตร์และพัฒนาองค์กรได้แจ้งที่ประชุมว่า ด้วยคณะฯ ได้จัดทำข้อตกลงการปฏิบัติงานสู่ความเป็นเลิศ Objective & Key Results (OKRs) ประจำปีงบประมาณ พ.ศ. 2562 เพื่อใช้เป็นกรอบการประเมินคณบดี ตามตัวชี้วัดข้อตกลงการปฏิบัติงานสู่ความเป็นเลิศ Objective & Key Results (OKRs) 6 ตัวชี้วัด จำแนก 3 ด้าน ตามนโยบายการบริหารมหาวิทยาลัยขอนแก่น คือ ด้านประชาคม หรือผู้มีส่วนได้ส่วนเสียของมหาวิทยาลัย (People) ด้านระบบนิเวศของมหาวิทยาลัย (Ecological) และจิตวิญญาณความเป็นมหาวิทยาลัยขอนแก่น (Spiritual) จึงแจ้งที่ประชุมเพื่อรับทราบ ดังรายละเอียดตามเอกสารประกอบวาระการประชุม

**ที่ประชุมรับทราบ**

**ระเบียบวาระที่ 8 เรื่องอื่น ๆ**

**8.1 ระบบการประชุมแบบไร้กระดาษ (Paperless)**

ประธานได้เสนอต่อที่ประชุมว่า ด้วยแนวโน้มการบริหารจัดการองค์กรในทุกภาคส่วนมุ่งเน้นการปรับเปลี่ยนองค์กรให้ก้าวเข้าสู่ยุคดิจิทัล นั้น เพื่อให้การจัดประชุมคณะกรรมการประจำคณะฯ สอดคล้องกับนโยบายดังกล่าวข้างต้น สามารถดำเนินการได้อย่างสะดวกรวดเร็ว และลดค่าใช้จ่าย จึงขอเสนอให้คณะฯ ดำเนินการจัดการประชุมคณะกรรมการประจำคณะฯ ด้วยระบบการประชุมแบบไร้กระดาษ (Paperless) โดยนำอุปกรณ์อิเล็กทรอนิกส์ (โน๊ตบุ๊ค แท็บเล็ต หรือสมาร์ทโฟน) ที่มีอยู่เดิมมาใช้ให้เกิดประโยชน์เพิ่มเติมมากยิ่งขึ้น จึงเสนอที่ประชุมเพื่อพิจารณา

**มติ ที่ประชุมพิจารณาแล้วมีมติเห็นชอบ และให้ฝ่ายเลขานุการดำเนินการต่อไป**

**8.2 หลักเกณฑ์การจัดสรรงบประมาณ ประจำปีงบประมาณ พ.ศ. 2563**

รองศาสตราจารย์ธนากร วงศ์วัฒนาเสถียร ได้หารือที่ประชุมถึงหลักเกณฑ์และระเบียบวิธีการจัดสรรงบประมาณ ประจำปีงบประมาณ พ.ศ. 2563 พร้อมให้ข้อเสนอแนะ ว่า การจัดสรรงบประมาณให้กับหน่วยงานย่อยอย่างเหมาะสม เพียงพอ และสามารถเก็บสะสมได้ จะทำให้มีประสิทธิภาพมากกว่าการบริหารจัดการแบบรวมศูนย์กลาง

ประธานได้แจ้งที่ประชุมว่า ในวันที่ 20 สิงหาคม 2562 คณะฯ จะนำหารือเรื่องหลักเกณฑ์การจัดสรรงบประมาณ ประจำปีงบประมาณ พ.ศ. 2563 ต่อที่ประชุมคณะกรรมการวางแผนยุทธศาสตร์ และพัฒนาองค์กรคณะวิศวกรรมศาสตร์ และอาจนำหารือต่อที่ประชุมคณะกรรมการประจำคณะฯ ในวันที่ 29 สิงหาคม 2562 ต่อไป โดยในเบื้องต้นจะจัดสรรงบประมาณให้ส่วนกลางเท่าที่จำเป็น และจัดสรรให้ทั้งหลักสูตรและสาขาวิชาที่มีแผนการดำเนินงานรองรับ ทั้งนี้ สำหรับนักศึกษาหลักสูตรนานาชาติจะดำเนินการจัดสรรงงบประมาณ เพื่อรองรับกิจกรรมในต่างประเทศ และสิ่งอำนวยความสะดวกอื่น ๆ เป็นการเฉพาะ จึงแจ้งที่ประชุมเพื่อรับทราบ

**ที่ประชุมรับทราบ**

**เลิกประชุมเวลา 15.00 น.**

 **(นายทองปาน สุนทรารักษ์)**

 **กรรมการและเลขานุการที่ประชุมคณะฯ**

**นายภาณุพงศ์ ต.ประเสริฐ**

**นางสาวมาริษา นันสมบัติ**

**ผู้ช่วยเลขานุการที่ประชุม**